CELEX: 32020D0793
Language: sk
Date: 2020-06-12 00:00:00
Title: Rozhodnutie Rady (EÚ) 2020/793 z 12. júna 2020 o pozícii, ktorá sa má v mene Európskej únie zaujať v regionálnom riadiacom výbore Dopravného spoločenstva, pokiaľ ide o určité administratívne a personálne otázky a stanovenie finančných pravidiel Dopravného spoločenstva

17.6.2020   
               
               
                  SK
               
               
                  Úradný vestník Európskej únie
               
               
                  L 193/11
               
            
         ROZHODNUTIE RADY (EÚ) 2020/793
         z 12. júna 2020
         o pozícii, ktorá sa má v mene Európskej únie zaujať v regionálnom riadiacom výbore Dopravného spoločenstva, pokiaľ ide o určité administratívne a personálne otázky a stanovenie finančných pravidiel Dopravného spoločenstva
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 91 a článok 100 ods. 2 v spojení s článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Únia podpísala Zmluvu o založení Dopravného spoločenstva v súlade s rozhodnutím Rady (EÚ) 2017/1937 (1). V mene Únie bola schválená 4. marca 2019 rozhodnutím Rady (EÚ) 2019/392 (2) a platnosť nadobudla 1. mája 2019.
                  
               
                     (2)
                  
                  
                     Regionálny riadiaci výbor bol zriadený Zmluvou o založení Dopravného spoločenstva za účelom správy a implementácie tejto zmluvy. Zmluvou o založení Dopravného spoločenstva sa vyžaduje, aby regionálny riadiaci výbor prijal pravidlá o pracovných podmienkach zamestnancov stáleho sekretariátu Dopravného spoločenstva, ako aj rozhodnutie upravujúce postup plnenia rozpočtu a predkladania a kontroly účtov.
                  
               
                     (3)
                  
                  
                     Regionálny riadiaci výbor má čoskoro prijať rozhodnutia o pravidlách pre služobné cesty zamestnancov Dopravného spoločenstva, pravidlách náhrady výdavkov vzniknutých osobám z prostredia mimo stáleho sekretariátu Dopravného spoločenstva, ktoré sú pozvané na zasadnutia ako experti, a o finančných pravidlách a postupoch auditu Dopravného spoločenstva.
                  
               
                     (4)
                  
                  
                     Je vhodné stanoviť pozíciu, ktorá sa má v mene Únie zaujať v regionálnom riadiacom výbore, keďže takéto rozhodnutia sú potrebné pre riadne fungovanie stáleho sekretariátu Dopravného spoločenstva a vo vzťahu k Únii budú záväzné,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Európskej únie zaujať v regionálnom riadiacom výbore zriadenom Zmluvou o založení Dopravného spoločenstva, pokiaľ ide o pravidlá pre služobné cesty zamestnancov Dopravného spoločenstva, pravidlá náhrady výdavkov vzniknutých osobám z prostredia mimo stáleho sekretariátu Dopravného spoločenstva, ktoré sú pozvané na zasadnutia ako experti, a finančné pravidlá a postupy auditu Dopravného spoločenstva, je založená na zodpovedajúcich návrhoch rozhodnutí regionálneho riadiaceho výboru (3).
            Zástupcovia Európskej únie v regionálnom riadiacom výbore môžu schváliť menšie zmeny k uvedeným návrhom rozhodnutí bez ďalšieho rozhodnutia Rady.
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 12. júna 2020
            
               
                  Za Radu
               
               
                  predsedníčka
               
               A. METELKO-ZGOMBIĆ
            
         
         
            (1)  Rozhodnutie Rady (EÚ) 2017/1937 z 11. júla 2017 o podpise, v mene Európskej únie, a predbežnom vykonávaní Zmluvy o založení Dopravného spoločenstva (Ú. v. EÚ L 278, 27.10.2017, s. 1).
         
            (2)  Rozhodnutie Rady (EÚ) 2019/392 zo 4. marca 2019 o uzavretí Zmluvy o založení Dopravného spoločenstva v mene Európskej únie (Ú. v. EÚ L 71, 13.3.2019, s. 1).
         
            (3)  Pozri dokument ST 8100/20 na http://register.consilium.europa.eu.